સતત ઉભરતા જતા ઇન્ટરનેટ જગતમાં વ્યક્તિ અને વસ્તુ હાથવેંત થઈ ગયાં. વ્હોટ્સઅપના આ જમાનામાં સુપ્રભાત અને શુભરાત્રીનું મહત્ત્વ ઓસર્યું નથી અને ખાસ રહ્યું પણ નથી ! ઑફિસના એ ઠંડા ક્યૂબિકલોમાં અને ક્યારેય ના ઘટતા કામના પ્રેશરમાં પણ સ્માર્ટફોનની સ્ક્રીનો પર લપકારા મારતી દેશવિદેશની એ નિતનવીન ઘટનાઓ અને રમૂજી વ્યંગ આપણા ચહેરા ઉપર સહજ સ્મિત લાવી દે છે. અચરજની વાત તો એ છે કે અંગ્રેજીમાં મીઠું માગનારા પણ ભાષાની મીઠાશ ભૂલ્યા નથી. એક મિનિટ જો તમને એમ લાગતું હોય કે, સમજ્યા હવે; તો ફક્ત તમારી જાણકારી માટે કહું છું, ઑક્સફર્ડનાં ભાષાકીય સંશોધનો કહે છે કે 80-85% અંગ્રેજી માધ્યમ ને અપનાવી ચૂકેલો પ્રાંતીય યુવાસમુદાય માતૃભાષાના સાહિત્યને પ્રાથમિકતા આપે છે.